Il-Ħamrun - Siltiet mill-Ġurnali Bosta huwa t-tagħrif li hemm ippubblikat fil-ġurnali tas-seklu l-ieħor dwar il-knisja li kienet qed tinbena f'dawk iż-żmenijiet f'Raħal San Ġużepp jew Ħamrun, li Ilum hi l-Knisja Parrokjali tal-Ħamrun. Minn fost il-bosta tagħrif se nislet tliet siltiet li jfakkru xi ġrajja storika konnessa mal-Knisja Parrokjali ddedikata lil San Gejtanu. Kwadru ta' Santa Apollonia V. u M. Wieħed minn dawn ir-rapporti hu dak ta' 'C.F.' u ppubblikat fil-ħarġa tal- ġurnal 'Fede ed Azione', tas-6 ta' Marzu 1875. F'dan ir-rapport insibu deskrizzjoni dettaljata dwar il-kwadru ta' Santa Apollonia Verġni u Martri. Fir-rapport tiegħu dan il-korrispondent jikkwota rapport li kien deher fl- 'Osservatore Romano' tas-6 ta' Frar 1875. F'din id-deskrizzjoni insibu li dan il-kwadru sar Ruma mill-pittriċi Rumana, alljieva tal-Professur Carta ta' Ruma, Anna Forti. Fost id-dettalji li jagħti l-'Osservatore Romano' ta' dan il-kwadru - barra naturalment tagħrif dwar din l- istess Qaddisa - hemm li l-pittriċi f'dan il-kwadru artistiku pinġiet ix-xbieha ta' Santa Apollonia u li r-ras tagħha għandha grazzja partikulari. Isemmi wkoll li barra l-figura ta' din il-Qaddisa Martri, hemm ukoll impittra tlett anġli. Wieħed minnhom qed iżomm Palma, l-ieħor qed iżomm Kuruna, waqt li t-tielet wieħed qed f'idu l-waħda jżomm ġilju, waqt li f'idu l-oħra qed iżomm strixxa bil-kliem:- Quocumque tendis - Virgines sequuntur. Dan il-korrispondent jgħarrafna wkoll li dan il-kwadru tħallas mill-Markiż Felicissimo Apap u ngħata bħala rigal lill- poplu kbir, iżda fqir tar-raħal tal- Ħamrun. Tberik tal-Knisja ' Il-kwadru ta' Santa Apollonia V. u Rapport ieħor fil-'Fede ed M. fil-Knisja tal-Ħamrun Azione' deher fil-ħarġa ta' l-14 ta' Lulju 1875. Hawn insibu dettalji dwar il- festi straordinarji li saru nhar il-11 ta' Lulju 1875, il-jum li fih sar it-tberik tal- Knisja tal-Ħamrun. Dakinhar għal dawn il-festi kien attenda wkoll l-Isqof ta' Malta ta' dak iż-żmien, il-Konti K. Scicluna. Għal din l-okkażjoni kienet ġiet imżejna t-triq prinċipali waqt li saret purċissjoni pontifikali li ħarġet mir-residenza tar-Rettur tal-Knisja, Dun Fortunatu Valletta, għall-knisja l-ġdida. Wara li saret iċ-ċerimonja tat-tberik tal-knisja, il-poplu tal-Ħamrun, attenda għall-quddiesa ta' Mons. Arċisqof li fiha ħadet sehem ukoll il-mużika. F'din il-quddiesa ħafna kienu dawk li rċevew it-tqarbin, waqt li kien sar ukoll għadd ta' quddies ieħor. Wara nofsinhar, wara l-kant tal-Vespri, kien sar diskors ta' l-okkażjoni mill-Agostinjan, Patri Stuzzini. Din il-funzjoni kienet intemmet bl-għoti tal- Barka Sagramentali. Tard filgħaxija, kien hemm logħob tan-nar, mixgħela ġenerali u wkoll daqq ta' baned. Għal din l-okkażjoni storika mal-bieb prinċipali tal-knisja tpoġġiet din l- iskrizzjoni bil-Latin: (Dan it-Tempju iddedikat lil San Gejtanu ta' Thiene li l-Arċisqof Gejtanu Pace Forno poġġa l-ewwel ġebla tiegħu nhar il-5 ta' Ġunju 1869, f'dan il-Jum qaddis Carmelo Scicluna, Arċisqof ta' Rodi u Isqof ta' Malta ħariġlu l-permess biex iħeġġeġ il-qima tal-fidili nhar il-5 ta' Lulju 1875. Nifirħu u nieħdu gost u nirringrazzjaw lil Mulej Alla li jista' kollox minn kemm ġid għoġbu jagħmel magħna.) l Il-korrispondent ifaħħar mhux biss lir-Rettur Dun Fortunatu Valletta, imma wkoll lill-kumitat li kien twaqqaf mill-mejjet Arċisqof Gejtanu Pace Forno, biex jieħu ħsieb il-bini ta' din il-knisja fil- Ħamrun. Ikompli li l-poplu Ħamruniż hu tassew grat lejn Mons. Arċisqof Gejtanu Pace Forno għall-ġenerożità tiegħu b'riżq il-bini ta' din il-knisja u wkoll talli għamel minn butu l- kwadru titulari u l-irħam kemm ta' l-altar maġġur kif ukoll tal- presbiterju. Madankollu l-korrispon- dent ma jonqosx li jgħid li l- poplu Ħamruniż hu wkoll midjun lejn ix-xogħol bla serħan li wettaq is-saċerdot Dun Pawl Cavalliere Le Brun. Dan għaliex huwa kien l-id il- leminija tal-kumitat respon- sabbli mill-kostruzzjoni tal- 1 knisja. Il-knisja ta' San Gejtanu li tbierket fil-11 ta' Lulju 1875 Festa ta' San Gejtanu Kumment żgħir ieħor deher fil-ġurnal 'Fede ed Azione' tal-11 ta' Awissu 1875. Dan jittratta xejn anqas mill-festa titulari ad unur San Gejtanu Thiene li kienet ġiet iċċelebrata fl-1875 fil-knisja l-ġdida tal-Ħamrun. Jgħarrafna wkoll li kien sar it-tridu u jikkongratula lill-abitanti ta' dan ir-raħal tal-għotji prezzjużi ta' Mons Arċisqof Gejtahu Pace Forno, fosthom tal-Kwadru titulari ta' din il- knisja, xogħol tal-pittur Ruman il-Kav. Niġi fi tmiem din il-kontribuzzjoni żgħira b' silta oħra, din id-darba, meħuda mill-ġurnal 'II Risorgimento' tad-9 ta' Ġunju 1877, fejn hemm imniżżel li l- poplu tal-Ħamrun li dejjem qed jikber, jittama li l-knisja tiegħu għandha tinqata' parroċċa indipendenti u ma tibqax parti mill-parroċċi ta' Birkirkara, Ħal Qormi u tal-Furjana… 'Parlando della Chiesa del Hamrun giustizia vuole che… ċ desiderio generale di quegli abitanti che crescono giornalmente in numero, che quella Chiesa sia fatta parrochiale e affata indipendente dalle parrocchie dei Casali Birchirchara e Curmi e della Floriana…' Fil-fatt din il-knisja saret Parroċċa fis-sena 1881 meta isem ir-raħal kien għadu jitniżżel daqqa Casale San Giuseppe u daqqa Hamrun.